
Определение №1/09.01.2013 по ч. нак. д. №2334/2012 на ВКС, НК, I н.о.
 


 	
	Касационни частни дела по спорове за подсъдност	
	 	
	обезпечителни мерки по НПК	
	 	
	О П Р Е Д Е Л Е Н И Е	
	 	
	№ 1	
	 	
	С о ф и я, 09 я н у а р и 2013 г.	
	 	
	 ВЪРХОВНИЯТ КАСАЦИОНЕН СЪД на Република България, ПЪРВО наказателно отделение, в з а к р и т о заседание на 07 я н у а р и 2013 година в състав: 	
		
	 ПРЕДСЕДАТЕЛ: ЕВЕЛИНА СТОЯНОВА	
	 	
	 ЧЛЕНОВЕ: РУЖЕНА КЕРАНОВА	
	 	
	 НИКОЛАЙ ДЪРМОНСКИ	
	 	
	като съобрази становището на прокурора Искра Чобанова,	
	 	
	изслуша докладваното от съдията Николай Дърмонски	
	 	
	ч. н.дело № 2334/2012 година.	
	 	
		
	 	
	 	
	 	
		
		
	Производството е по чл. 44, ал. 1 от НПК, образувано по повдигнат от Сливенския окръжен съд спор за подсъдност във връзка с молба за вземане на мерки за обезпечаване на бъдещи искове от пострадалите от деянието в наказателното производство по чл. 73, ал. 2 от НПК, водено по досъдебно производство № 02-1240/2012 г. по описа на 02 РУП-ОДП-Бургас за престъпление по чл. 124, ал. 1, пр. 2-ро вр. чл. 129, ал. 1 от НК срещу С. А. Д. от Сливен.	
	 	
	Писменото становище на прокурора от Върховната касационна прокуратура е, че Сливенският окръжен съд основателно оспорва компетентността си да разгледа искането.	
	 	
	Върховният касационен съд, Първо наказателно отделение, за да се произнесе, взе предвид следното: 	
	 	
	От приложенията към искането на поверениците на пострадалите от деянието е изяснено, че бъдещ ответник по исковете, чието обезпечаване се иска е лице, обвинено в извършване на престъпление в съдебния район на окръжен съд-Бургас, чиято е родовата компетентност да разгледа обвинението, предявено на дееца, с правно основание на исковете в чл. 45 от ЗЗД. Безспорно е, че след като основанието на исковете е деяние, което съставлява престъпление, установяването на правно релевантните факти следва да стане по реда на НПК, а възможността пострадалите да предявят исковите си претенции в бъдещото съдебно производство пред наказателния съд определя и родовата и местна компетентност на този съд именно по правилата на наказателния процес (чл. 35-41 от НПК). А те се определят от очертаното от прокурора и разследващия орган обвинение.	
	 	
	Съвсем неоснователно първият съдия-докладчик е оспорил това да е окръжен съд-Бургас. В чл. 73, ал. 2 от НПК е посочено, че това е „съответният първоинстанционен съд”, който се определя по правилата на НПК, а вземането на съответните обезпечителни мерки става „по реда на ГПК”. С какво следва да се съобразява наказателният първоинстанционен съд е разяснено в Тълкувателно решение № 2/11.10.2012 г. по т. д.№ 1/2012 г. на ОСНК на ВКС.	
	 	
	В случая от приложеното постановление на окръжна прокуратура-Бургас е видно, че спрямо С. А. Д. от Сливен е образувано досъдебно производство за престъпление по чл. 115 от НК, извършено в района на окръжен съд-Бургас, каквото обвинение му е било повдигнато и предявено, като му е била взета мярка за неотклонение „гаранция” в размер на 3000 лв. Дори и това обвинение да претърпи (или да е претърпяло) сочената от поверениците на пострадалите промяна, то и престъплението по чл. 124 от НК е в компетентността на посочения съд, а той е и местно компетентен да разгледа делото според правилото на 36, ал. 1 от НПК. Щом това е така, то и нему е компетентността да се произнесе по направеното искане за обезпечаване бъдещите искове на пострадалите, които биха имали право да предявят в съдебното производство пред този наказателен съд. Правилно е становището на съдията-докладчик от окръжен съд-Сливен, че делото следва да се образува и разгледа като частно наказателно дело и от окръжен съд-Бургас и нему делото следва да се изпрати за произнасяне по така направеното искане.	
	 	
	Водим от горното и на основание чл. 44, ал. 1 от НПК, Върховният касационен съд – Първо наказателно отделение	
	 	
	 ОПРЕДЕЛИ: 	
	 	
	ОПРЕДЕЛЯ	
		
	ОКРЪЖЕН СЪД-БУРГАС	
	 	
	 като компетентен да разгледа молбата-искане от поверениците на пострадалите М. Н. М., С. И. Д. и А. И. М., всички от Сливен за вземане на основание чл. 73, ал. 2 от НПК мерки за обезпечаване на бъдещите им искове за причинени им неимуществени вреди от престъпно деяние, разследвано по досъдебно производство № 02-1240/2012 г. по описа на 02 РУП-ОДП-Бургас за престъпление по чл. 115 от НК срещу С. А. Д. от Сливен.	
	 	
	ПРЕПИС от настоящето определение да се изпрати за сведение на СЛИВЕНСКИЯ ОКРЪЖЕН СЪД.	
	 	
	ПРЕДСЕДАТЕЛ: ЧЛЕНОВЕ: 	

